नई दिल्ली। इंडोनेशिया में 18 अगस्त से शुरू हो रहे एशियन गेम्स की तैयारियां जोरों पर है। वहीं भारतीय खिलाड़ी भी इस मुकाबले में हिस्सा लेने के लिए रवाना हो गई हैं। वहीं इससे पहले ही स्क्वॉश खिलाड़ियों द्वारा कोच को लेकर बगावती तेवर अख्तियार करने पर भारतीय स्क्वाश रैकेट फेडरशन यानी एसआरएफआई नाराज हो गई है। फेडरेशन ने योग्य विदेशी कोच की कमी पर चिंता जताने पर देश की टॉप खिलाड़ियों में से एक दीपिका पल्लीकल की आलोचना की है। गौरतलब हो कि दीपिका से लेकर सौरव घोषाल जैसे शीर्ष खिलाड़ियों ने कॉमनवेल्थ खेलों से पहले इस साल मार्च में टीम के विदेशी कोच मिस्र के अशरफ अल करागुई के हटने के बाद दूसरे विदेशी कोच की नियुक्ति नहीं होने पर नाराजगी जताई थी। वहीं स्कवॉश टीम बिना कोच के ही इस दौरे पर रवाना हुई है।